B. Osobitná časť

K § 1 a prílohe č. 1 
 
K ods. 1: Vyhlasuje sa prírodná rezervácia, ktorá je súčasťou lokality svetového dedičstva Karpatské bukové pralesy a staré bukové lesy Nemecka zapísanej do Zoznamu svetového dedičstva UNESCO, konkrétne sublokality Stužica-Bukovské vrchy, a ktorá sa podľa nominačného projektu tiahne pozdĺž štátnej hranice Slovenska s Poľskom až po Udavu. Navrhovaná  prírodná rezervácia nadväzuje na už existujúcu národnú  prírodnú rezerváciu Jarabá skala a národnú prírodnú rezerváciu Stužica a spoločne s inými existujúcimi maloplošnými chránenými územiami má byť súčasťou uvedenej sublokality Stužica-Bukovské vrchy.    
V tejto súvislosti je potrebné poukázať na vzťah prírodnej rezervácie k ďalším chráneným územiam, územiam medzinárodného alebo európskeho významu. Jej Územie je súčasťou  Národného parku Poloniny  a súčasťou územia európskeho významu SKUEV0229 Bukovské vrchy a tiež sa prekrýva s chráneným vtáčím územím Bukovské vrchy (vyhláseným vyhláškou Ministerstva životného prostredia SR č. 25/2008 Z. z.). Územie  prírodnej rezervácie je od roku 1999 súčasťou lokality trilaterálnej Medzinárodnej biosférickej rezervácie Východné Karpaty, vyhlásenej v rámci Programu UNESCO Človek a biosféra a je nositeľom prestížneho ocenenia Európskeho diplomu, ktorý mu bol udelený Radou Európy v Štrasburgu.
 
K ods. 2 v spojení s prílohou č. 1: Vymedzuje sa predmet ochrany prírodnej rezervácie, ktorým je komplex lesných spoločenstiev, ktoré sú súčasťou územia medzinárodného významu - lokality svetového dedičstva Karpatské bukové pralesy a staré bukové lesy Nemecka, ďalším predmetom  ochrany sú biotopy európskeho významu a druhy európskeho významu v nadväznosti na záväzky vyplývajúce z potreby zabezpečenia ochrany územia európskeho významu. 
 
K § 2 a prílohe č. 2
Určuje sa rozloha a vymedzuje sa územie prírodnej rezervácie. Spôsob vymedzenia hranice v prílohe  č. 2 tvorí popisná časť, zoznam parciel,   mapa prírodnej rezervácie a  určenie technického podkladu pre zápis priebehu hranice, ktorým je zjednodušený operát geometrického plánu, a ktorým sa zabezpečuje presnosť  vymedzenia priebehu hranice.  Zjednodušený operát geometrického plánu je podkladom pre zápis priebehu hranice do katastra nehnuteľností. Územie prírodnej rezervácie bolo  navrhnuté tak, aby sa spolu s inými maloplošnými chránenými územiami pozdĺž slovensko-poľskej štátnej hranice zabezpečila v čo najväčšom  rozsahu  ochrana na takej časti územia, aké bolo pre sublokalitu Stužica-Bukovské vrchy približne vykreslené na mapovej prílohe v nominačnom projekte, pričom boli zohľadnené aj jednotlivé kritéria na základe nominačného projektu. Nominačný projekt  na zápis Karpatských bukových pralesov do Zoznamu Svetového dedičstva UNESCO schválil Výbor pre svetové dedičstvo počas svojho 31. zasadnutia v júni 2007 na Novom Zélande. 
 
K § 3
K ods. 1:  V záujme ochrany územia ako  lokality svetového dedičstva Karpatské bukové pralesy a staré bukové lesy Nemecka (za účelom  zachovania priaznivého stavu biotopov a druhov v rámci komplexu lesných spoločenstiev) sa navrhuje piaty stupeň ochrany, aby sa  dosiahol bezzásahový režim  na lesných a nelesných biotopoch. Územie  prírodnej rezervácie podľa odporúčaných medzinárodných kritérií Medzinárodnej únie na ochranu prírody a  prírodných zdrojov IUCN zodpovedá kategórii Ia prísna  prírodná rezervácia: prísne chránené územia určené na ochranu biodiverzity, príp. aj geologických/ geomorfologických javov, ktorých navštevovanie ľuďmi, využívanie a vplyvy na ne sú prísne kontrolované a obmedzené na také, ktoré zabezpečujú ochranu hodnôt, pre ktoré je územie vyhlásené; môžu slúžiť ako referenčné územia pre vedecký výskum a monitoring.
 
K ods. 2:  Ustanovuje sa, že nebude platiť ani ochranné pásmo podľa § 17 ods. 7 zákona, teda, že nebude platiť ochranné pásmo  zodpovedajúce  územiu do vzdialenosti 100 m smerom von od vlastnej  hranice prírodnej rezervácie. Územie  prírodnej rezervácie totiž  susedí s vlastným územím Národného parku Poloniny, na ktorom je tretí stupeň ochrany.
 
K § 4   
V tomto ustanovení sa uvádza, kde je možné nájsť podklady, v ktorých je zakreslená hranica prírodnej rezervácie. Pre potreby praxe budú na Okresnom úrade Snina uložené grafické podklady, v ktorých je zakreslená hranica prírodnej rezervácie. Ďalšími zdrojmi informácií o rozlohe prírodnej rezervácie a vymedzení jej hranice je Štátny zoznam osobitne chránených častí prírody a krajiny, do ktorého sa podľa § 51 ods. 4 zákona zapisuje prírodná rezervácia po vyhlásení jej ochrany a výpisy z neho sú verejné a uložené na príslušných orgánoch ochrany prírody. Zdrojom informácii je aj kataster nehnuteľností, keďže chránené územie je predmetom evidencie katastra (správa katastra na základe podkladov predložených ministerstvom vyznačí chránené územie v katastri nehnuteľností po jeho zápise do Štátneho zoznamu). V katastri sa územie prírodnej rezervácie eviduje tak v súbore geodetických  informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom  druhu “104 prírodná rezervácia”). 
.       
K § 5 
 
Účinnosť nariadenia sa navrhuje od 1. januára 2016.